CELEX: 32017D0427
Language: el
Date: 2017-03-08 00:00:00
Title: Εκτελεστική απόφαση (ΕΕ) 2017/427 της Επιτροπής, της 8ης Μαρτίου 2017, για την τροποποίηση της εκτελεστικής απόφασης της Επιτροπής 2012/535/ΕΕ για τη λήψη μέτρων ώστε να αποφευχθεί η εξάπλωση εντός της Ένωσης του Bursaphelenchus xylophilus (Steiner et Buhrer) Nickle et al. (ο νηματώδης σκώληκας των κωνοφόρων) [κοινοποιηθείσα υπό τον αριθμό C(2017) 1482]

10.3.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 64/109
               
            ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/427 ΤΗΣ ΕΠΙΤΡΟΠΉΣ
      της 8ης Μαρτίου 2017
      για την τροποποίηση της εκτελεστικής απόφασης της Επιτροπής 2012/535/ΕΕ για τη λήψη μέτρων ώστε να αποφευχθεί η εξάπλωση εντός της Ένωσης του Bursaphelenchus xylophilus (Steiner et Buhrer) Nickle et al. (ο νηματώδης σκώληκας των κωνοφόρων)
      
         
            [κοινοποιηθείσα υπό τον αριθμό C(2017) 1482]
         
      
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη περίοδος,
      Εκτιμώντας τα ακόλουθα:
      
                  (1)
               
               
                  Δεδομένης της κρίσιμης κατάστασης όσον αφορά την εξάπλωση του νηματώδους σκώληκα των κωνοφόρων (ΝΣΚ) στην Πορτογαλία και ορισμένων ευρημάτων στην Ισπανία, τον Σεπτέμβριο του 2014 συστάθηκε μια ειδική ομάδα αποτελούμενη από έναν αριθμό εμπειρογνωμόνων των κρατών μελών με στόχο την υποστήριξη της Πορτογαλίας στον περιορισμό και της Ισπανίας στην εκρίζωση του ΝΣΚ στα αντίστοιχα εδάφη τους, με ταυτόχρονη πρόληψη της εξάπλωσής του στην υπόλοιπη επικράτεια της Ένωσης.
               
            
                  (2)
               
               
                  Στις 22 Ιουνίου 2016 η ειδική ομάδα για τον ΝΣΚ δημοσίευσε έκθεση με ορισμένες συστάσεις. Επιπλέον, περαιτέρω επιστημονική γνώση αποκτήθηκε στο πλαίσιο του σχεδίου REPHRAME (2).
               
            
                  (3)
               
               
                  Είναι αναγκαίο να θεσπιστεί ορισμός του «φυτού που έχει πληγεί από πυρκαγιά ή καταιγίδα», με τον οποίον θα προσδιορίζονται τα ευπαθή φυτά στα οποία πρέπει να εφαρμόζονται τα αντίστοιχα μέτρα.
               
            
                  (4)
               
               
                  Ο Ευρωπαϊκός Οργανισμός Φυτοπροστασίας έχει αναπτύξει διεθνή πρότυπα για τα σχέδια έκτακτης ανάγκης. Για να διασφαλιστεί η συνέπεια με τα εν λόγω διεθνή πρότυπα (3) και να βελτιωθεί η σαφήνεια και η αποτελεσματικότητα των σχεδίων έκτακτης ανάγκης, οι κανόνες για τα σχέδια έκτακτης ανάγκης θα πρέπει να καθορίζουν λεπτομερέστερα τα καθήκοντα των αρμόδιων επίσημων φορέων, των εργαστηρίων και των φορέων εκμετάλλευσης.
               
            
                  (5)
               
               
                  Προκειμένου να μειωθεί ο διοικητικός φόρτος, και λαμβάνοντας υπόψη τη βελτίωση της κατάστασης όπως προκύπτει από τα αποτελέσματα των ελέγχων που διενεργήθηκαν από την Πορτογαλία και την Ισπανία μέχρι τώρα, τα αποτελέσματα των ελέγχων που διενεργήθηκαν σύμφωνα με το άρθρο 11 παράγραφος 3 της εκτελεστικής απόφασης 2012/535/ΕΕ της Επιτροπής (4) θα πρέπει να υποβάλλονται σε ετήσια βάση και όχι πλέον σε μηνιαία βάση. Τα αποτελέσματα των μέτρων που ελήφθησαν σύμφωνα με τα άρθρα 6 και 7 της εν λόγω απόφασης, κατά περίπτωση, θα πρέπει να ανακοινώνονται πριν από τις 30 Απριλίου κάθε έτους, ώστε να εξασφαλιστεί η έγκαιρη υποβολή σχετικών πληροφοριών που αφορούν την περίοδο πριν από την έναρξη της περιόδου πτήσης του φορέα.
               
            
                  (6)
               
               
                  Η εμπειρία από την Πορτογαλία και την Ισπανία, καθώς και τεχνικές και επιστημονικές μελέτες, δείχνουν ότι η ανίχνευση του ΝΣΚ σε πεύκα που φαίνονται υγιή είναι εξαιρετικά απίθανη, ενώ η δειγματοληψία κομμένων μίσχων, καταλοίπων κοπής και υπολειμμάτων φυσικής προέλευσης τα οποία εμφανίζουν σημάδια δραστηριότητας των εντόμων-φορέων ενδέχεται να είναι πολύ σημαντική για την ανίχνευση της παρουσίας του ΝΣΚ σε περιοχές στις οποίες δεν αναμένεται να παρατηρηθούν συμπτώματα μάρανσης πεύκων. Επομένως, τα παραρτήματα I και ΙΙ της εκτελεστικής απόφασης 2012/535/ΕΕ πρέπει να τροποποιηθούν ανάλογα.
               
            
                  (7)
               
               
                  Τα στοιχεία που αναφέρονται από την ειδική ομάδα επιβεβαιώνουν ότι οι δασικές πυρκαγιές κατά την περίοδο πτήσης του φορέα προσελκύουν αμέσως φορείς από μεγάλες αποστάσεις και για κάποιο χρονικό διάστημα μετά την πυρκαγιά. Η άμεση απομάκρυνση και απόρριψη των φυτών από περιοχές που έχουν πληγεί από πυρκαγιές δεν μειώνουν την ελκυστικότητα και, στην πραγματικότητα, μπορούν να προκαλέσουν περαιτέρω διασπορά των φορέων. Επομένως, στα κράτη μέλη θα πρέπει να επιτραπεί να προβαίνουν στην κοπή και απομάκρυνση των ευπαθών φυτών που βρίσκονται στις εν λόγω πληγείσες από πυρκαγιές περιοχές πριν από την έναρξη της επόμενης περιόδου πτήσης του φορέα.
               
            
                  (8)
               
               
                  Η εμπειρία έχει δείξει ότι, για να διασφαλιστεί η βέλτιστη χρήση των διαθέσιμων πόρων, οι επισκοπήσεις στις προσβεβλημένες ζώνες που αναφέρονται στο σημείο 2 του παραρτήματος II της εκτελεστικής απόφασης 2012/535/ΕΕ θα πρέπει να εστιάζονται στα μέρη της προσβεβλημένης ζώνης που γειτνιάζουν με ζώνες προστασίας, ώστε να είναι δυνατόν να λαμβάνονται τα κατάλληλα μέτρα προκειμένου να περιοριστεί ο ΝΣΚ σε εκείνα τα μέρη των προσβεβλημένων ζωνών στα οποία έχει εντοπιστεί, και να προληφθεί η εξάπλωσή του στις ζώνες προστασίας.
               
            
                  (9)
               
               
                  Τα κράτη μέλη δύνανται να μειώνουν την ακτίνα της πλήρους υλοτόμησης από τα 500 m στα 100 m εάν, με βάση τις δραστηριότητες επισκόπησης που διεξάγονται σύμφωνα με το διεθνές πρότυπο του FAO για τα φυτοϋγειονομικά μέτρα αριθ. 4 (5), και λαμβάνοντας υπόψη την ικανότητα διασποράς των φορέων, δεν υπάρχουν αποδεικτικά στοιχεία για την παρουσία φορέων σε εκείνο το τμήμα του εδάφους τους.
               
            
                  (10)
               
               
                  Η εμπειρία έχει επιβεβαιώσει ότι η επεξεργασία του ξύλου που εντοπίζεται στην οριοθετημένη περιοχή κατά τη διάρκεια της περιόδου πτήσης του φορέα, όπως απαιτείται στο παράρτημα I σημείο 8 και στο παράρτημα II σημείο 3 στοιχείο γ) της εκτελεστικής απόφασης 2012/535/ΕΕ, μπορεί να μην είναι πάντοτε κατάλληλη για την πρόληψη της περαιτέρω εξάπλωσης του ΝΣΚ στην περίπτωση κορμών που έχουν εποικηθεί από τους φορείς κατά το έτος που προηγήθηκε των δραστηριοτήτων επισκόπησης. Ως εκ τούτου, το κράτος μέλος μπορεί να αποφασίσει την άμεση καταστροφή του εν λόγω ξύλου επιτόπου.
               
            
                  (11)
               
               
                  Συνεπώς, η εκτελεστική απόφαση 2012/535/ΕΕ θα πρέπει να τροποποιηθεί αναλόγως.
               
            
                  (12)
               
               
                  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποιήσεις της εκτελεστικής απόφασης 2012/535/ΕΕ
      Η εκτελεστική απόφαση 2012/535/ΕΕ τροποποιείται ως εξής:
      
                  1)
               
               
                  Στο άρθρο 1 προστίθεται το ακόλουθο στοιχείο η):
                  
                              «η)
                           
                           
                              ως “φυτό που έχει πληγεί από πυρκαγιά ή καταιγίδα” νοείται κάθε ευπαθές φυτό που έχει πληγεί από πυρκαγιά ή καταιγίδα, κατά τρόπο που να επιτρέπει την ωοτοκία από τον φορέα.».
                           
                        
            
                  2)
               
               
                  Το άρθρο 4 παράγραφος 2 αντικαθίσταται από το ακόλουθο κείμενο:
                  «2.   Το σχέδιο έκτακτης ανάγκης περιλαμβάνει τα ακόλουθα:
                  
                              α)
                           
                           
                              ειδική ενότητα που παρέχει συνοπτικές πληροφορίες σχετικά με την εκτίμηση του κινδύνου του ΝΣΚ για το οικείο κράτος μέλος, και περιλαμβάνει γενικές πληροφορίες για τη βιολογία του ΝΣΚ, τα αναμενόμενα συμπτώματα και τους πληγέντες ξενιστές, καθώς και μεθόδους ανίχνευσης, κύριες οδούς για την είσοδο και την περαιτέρω διασπορά, συμπεριλαμβανομένων των συστάσεων σχετικά με τον τρόπο με τον οποίο μπορεί να μειωθεί ο κίνδυνος εισόδου, εγκατάστασης και εξάπλωσης·
                           
                        
                              β)
                           
                           
                              τους ρόλους και τις αρμοδιότητες των φορέων που εμπλέκονται στην εκτέλεση του σχεδίου σε περίπτωση επίσημα επιβεβαιωμένης ή υποψίας παρουσίας του ΝΣΚ, καθώς και την ιεραρχία και τις διαδικασίες για τον συντονισμό των ενεργειών που πρέπει να αναληφθούν από τους υπεύθυνους επίσημους οργανισμούς, άλλες δημόσιες αρχές, τους εξουσιοδοτημένους φορείς ή τα φυσικά πρόσωπα που εμπλέκονται, τα εργαστήρια και τους φορείς εκμετάλλευσης·
                           
                        
                              γ)
                           
                           
                              τις προϋποθέσεις πρόσβασης των αρμόδιων επίσημων φορέων στις εγκαταστάσεις των φορέων εκμετάλλευσης και λοιπών προσώπων·
                           
                        
                              δ)
                           
                           
                              τους όρους πρόσβασης των αρμόδιων επίσημων φορέων, όπου είναι αναγκαίο, στα εργαστήρια, τον εξοπλισμό, το προσωπικό, την εξωτερική εμπειρογνωμοσύνη και τους πόρους που απαιτούνται για την ταχεία και αποτελεσματική εξάλειψη ή, κατά περίπτωση, τον περιορισμό του ΝΣΚ·
                           
                        
                              ε)
                           
                           
                              τα μέτρα που πρέπει να λαμβάνονται σχετικά με την πληροφόρηση της Επιτροπής, των άλλων κρατών μελών, των φορέων εκμετάλλευσης και του κοινού όσον αφορά την παρουσία του ΝΣΚ και τα μέτρα που ελήφθησαν για την καταπολέμηση του ΝΣΚ σε περίπτωση που η παρουσία του έχει επιβεβαιωθεί επισήμως ή υπάρχουν σχετικές υπόνοιες·
                           
                        
                              στ)
                           
                           
                              τις ρυθμίσεις για την καταγραφή των ευρημάτων όσον αφορά την παρουσία του ΝΣΚ·
                           
                        
                              ζ)
                           
                           
                              τα πρωτόκολλα που περιγράφουν τις μεθόδους μακροσκοπικής εξέτασης, δειγματοληψίας και εργαστηριακών δοκιμών·
                           
                        
                              η)
                           
                           
                              τις διαδικασίες και τα αρμόδια πρόσωπα για το πλαίσιο συντονισμού με γειτονικά κράτη μέλη και, κατά περίπτωση, γειτονικές τρίτες χώρες.
                           
                        Το περιεχόμενο του σχεδίου έκτακτης ανάγκης λαμβάνει υπόψη τον κίνδυνο που συνιστά ο συγκεκριμένος οργανισμός για το οικείο κράτος μέλος.».
               
            
                  3)
               
               
                  Το άρθρο 9 παράγραφος 3 αντικαθίσταται από το ακόλουθο κείμενο:
                  «3.   Τα κράτη μέλη κοινοποιούν στην Επιτροπή και στα άλλα κράτη μέλη έως την 30ή Απριλίου κάθε έτους έκθεση σχετικά με τα αποτελέσματα των μέτρων που ελήφθησαν σύμφωνα με άρθρα 6 και 7 ανάμεσα στην 1η Απριλίου του προηγούμενου έτους και την 31η Μαρτίου του έτους της κοινοποίησης.
                  Η έκθεση περιλαμβάνει όλα τα ακόλουθα στοιχεία:
                  
                              α)
                           
                           
                              τον αριθμό και τη θέση των ευρημάτων σχετικά με την παρουσία του ΝΣΚ, συμπεριλαμβανομένων και χαρτών, που να αντιστοιχίζονται στην προσβεβλημένη ζώνη και τη ζώνη ασφαλείας·
                           
                        
                              β)
                           
                           
                              τον αριθμό των νεκρών φυτών, των φυτών σε κακή κατάσταση υγείας ή που έχουν πληγεί από πυρκαγιά ή καταιγίδα που εντοπίστηκαν, με προσδιορισμό του αριθμού των φυτών που καταστράφηκαν ολοσχερώς από δασικές πυρκαγιές ή καταιγίδα·
                           
                        
                              γ)
                           
                           
                              τον αριθμό των νεκρών φυτών, των φυτών σε κακή κατάσταση υγείας ή που έχουν πληγεί από πυρκαγιά ή καταιγίδα τα οποία αποτέλεσαν αντικείμενο δειγματοληψίας·
                           
                        
                              δ)
                           
                           
                              τον αριθμό των δειγμάτων που ελήφθησαν από νεκρά φυτά, φυτά σε κακή κατάσταση υγείας ή που έχουν πληγεί από πυρκαγιά ή καταιγίδα, τα οποία υποβλήθηκαν σε δοκιμή για την ανίχνευση του ΝΣΚ·
                           
                        
                              ε)
                           
                           
                              τον αριθμό των δειγμάτων που βρέθηκαν θετικά σε ΝΣΚ·
                           
                        
                              στ)
                           
                           
                              τον αριθμό των νεκρών φυτών και των φυτών σε κακή κατάσταση υγείας ή που είχαν πληγεί από πυρκαγιά ή καταιγίδα τα οποία καταστράφηκαν, με προσδιορισμό του αριθμού των φυτών που εντοπίστηκαν πριν από την έναρξη της σχετικής περιόδου·
                           
                        
                              ζ)
                           
                           
                              τον αριθμό και τη θέση των παγίδων και την περίοδο παρακολούθησης, καθώς και τον αριθμό των φορέων που παγιδεύτηκαν, τα οικεία είδη, τον αριθμό των φορέων που αναλύθηκαν για την ανίχνευση του ΝΣΚ, τον αριθμό των δειγμάτων που αναλύθηκαν για την ανίχνευση του ΝΣΚ στις ζώνες προστασίας και στις προσβεβλημένες ζώνες, συμπεριλαμβανομένου του αριθμού των δειγμάτων που βρέθηκαν θετικά σε ΝΣΚ, εάν υπάρχουν.
                           
                        Τα κράτη μέλη συλλέγουν τις πληροφορίες που αναφέρονται στα στοιχεία β) και στ) κατά τη διάρκεια των εξής χρονικών περιόδων: Από 1η Ιανουαρίου έως 31 Μαρτίου, από 1η Απριλίου έως 31 Οκτωβρίου και από 1η Νοεμβρίου έως 31 Δεκεμβρίου του προηγούμενου έτους και από 1η Ιανουαρίου έως 31 Μαρτίου του έτους της κοινοποίησης.
                  Κατά την κοινοποίηση των εν λόγω πληροφοριών τα κράτη μέλη πρέπει να αναφέρουν την οικεία περίοδο συλλογής.».
               
            
                  4)
               
               
                  Στο άρθρο 11 παράγραφος 3, το πρώτο εδάφιο αντικαθίσταται από το ακόλουθο κείμενο:
                  «3.   Τα κράτη μέλη, έως τις 30 Απριλίου κάθε έτους, ανακοινώνουν στα άλλα κράτη μέλη και στην Επιτροπή τον χρόνο και τα αποτελέσματα των ελέγχων που αναφέρονται στις παραγράφους 1 και 2 και που διεξήχθησαν κατά τη διάρκεια του προηγούμενου έτους.».
               
            
                  5)
               
               
                  Τα παραρτήματα I και II τροποποιούνται σύμφωνα με το παράρτημα της παρούσας απόφασης.
               
            Άρθρο 2
      Αποδέκτες
      Η παρούσα απόφαση απευθύνεται στα κράτη μέλη.
      
         Βρυξέλλες, 8 Μαρτίου 2017.
         
            
               Για την Επιτροπή
            
            Vytenis ANDRIUKAITIS
            
               Μέλος της Επιτροπής
            
         
      
      
         (1)  ΕΕ L 169 της 10.7.2000, σ. 1.
      
         (2)  Ανάπτυξη βελτιωμένων μεθόδων για την ανίχνευση, τον έλεγχο και την εκρίζωση του νηματώδους σκώληκα των κωνοφόρων στην υποστήριξη της πολιτικής της ΕΕ για την υγεία των φυτών (REPHRAME) — ερευνητικό έργο της ΕΕ 265483.
      
         (3)  2009 OEPP/EPPO, Bulletin OEPP/EPPO Bulletin 39, 471-474 «Generic elements for contingency plans».
      
         (4)  Εκτελεστική απόφαση 2012/535/ΕΕ της Επιτροπής, της 26ης Σεπτεμβρίου 2012, για τη λήψη μέτρων επείγοντος χαρακτήρα ώστε να αποφευχθεί η εξάπλωση εντός της Ένωσης του Bursaphelenchus xylophilus (Steiner et Buhrer) Nickle et al. (ο νηματώδης σκώληκας των κωνοφόρων) [κοινοποιηθείσα υπό τον αριθμό C(2012) 6543] (ΕΕ L 266 της 2.10.2012, σ. 42).
      
         (5)  Γραμματεία της διεθνούς σύμβασης για την προστασία των φυτών (1995), διεθνές πρότυπο για φυτοϋγειονομικά μέτρα αριθ. 4: Απαιτήσεις για την καθιέρωση ζωνών απαλλαγμένων από επιβλαβείς οργανισμούς.
      
         ΠΑΡΑΡΤΗΜΑ
         Τα παραρτήματα της εκτελεστικής απόφασης 2012/535/ΕΕ τροποποιούνται ως εξής:
         
                     1.
                  
                  
                     Το παράρτημα I τροποποιείται ως εξής:
                     
                                 α)
                              
                              
                                 στο σημείο 2, το τρίτο εδάφιο αντικαθίσταται από το ακόλουθο κείμενο:
                                 «Όλα τα φυτά που είναι νεκρά ή σε κακή κατάσταση υγείας και ορισμένα φυτά που φαίνονται υγιή, που επιλέχθηκαν με βάση τον κίνδυνο εξάπλωσης του ΝΣΚ στη συγκεκριμένη περίπτωση, υπόκεινται σε δειγματοληψία μετά την υλοτομία. Η δειγματοληψία διενεργείται σε διάφορα μέρη κάθε φυτού, συμπεριλαμβανομένης της κόμης, και ιδίως στα τμήματα με ορατές ενδείξεις δραστηριότητας των εντόμων-φορέων. Δείγματα λαμβάνονται επίσης από κομμένους μίσχους, κατάλοιπα κοπής και υπολείμματα φυσικής προέλευσης, τα οποία εμφανίζουν σημάδια δραστηριότητας των εντόμων-φορέων και βρίσκονται σε μέρη των οριοθετημένων περιοχών όπου συμπτώματα μάρανσης των ευπαθών φυτών δεν αναμένεται να παρατηρηθούν ή αναμένεται να παρατηρηθούν σε μεταγενέστερο στάδιο. Τα εν λόγω δείγματα υποβάλλονται σε εργαστηριακή εξέταση για την ανίχνευση του ΝΣΚ.»·
                              
                           
                                 β)
                              
                              
                                 το σημείο 4 αντικαθίσταται από το ακόλουθο κείμενο:
                                 
                                             «4.
                                          
                                          
                                             Όταν εφαρμόζεται το σημείο 3, κάθε ευπαθές φυτό που εξαιρείται από την υλοτομία και που βρίσκεται σε απόσταση μεταξύ 100 και 500 m από τα ευπαθή φυτά στα οποία διαπιστώθηκε η παρουσία ΝΣΚ επιθεωρείται πριν, κατά τη διάρκεια και μετά το πέρας της περιόδου πτήσης των φορέων, για σημεία ή συμπτώματα παρουσίας του ΝΣΚ.
                                             Στην περίπτωση που υφίστανται τα εν λόγω σημεία ή συμπτώματα, το φυτό υποβάλλεται σε δειγματοληψία και σε εργαστηριακές εξετάσεις για την ανίχνευση του ΝΣΚ. Η δειγματοληψία των εν λόγω ευπαθών φυτών διενεργείται σε διάφορα μέρη του φυτού, συμπεριλαμβανομένης της κόμης. Το οικείο κράτος μέλος, εντός της περιόδου πτήσης, εκτελεί εντατικές επισκοπήσεις των φορέων με δειγματοληψίες και δοκιμές των εν λόγω φορέων για την ανίχνευση του ΝΣΚ.
                                             Τα μέτρα αυτά εφαρμόζονται έως την ολοκλήρωση της εκρίζωσης, όπως προβλέπεται στο άρθρο 6 παράγραφος 1, ή έως ότου εγκριθούν τα μέτρα περιορισμού, όπως προβλέπεται στο άρθρο 7 παράγραφος 1.»·
                                          
                                       
                           
                                 γ)
                              
                              
                                 το σημείο 5 αντικαθίσταται από το ακόλουθο κείμενο:
                                 
                                             «5.
                                          
                                          
                                             Όταν ένα κράτος μέλος διαθέτει στοιχεία ότι ο φορέας δεν έχει εμφανιστεί στην οικεία περιοχή για τα τελευταία τρία έτη, με βάση επισκοπήσεις που πραγματοποιήθηκαν για την ανίχνευση του φορέα σύμφωνα με το διεθνές πρότυπο του FAO για τα φυτοϋγειονομικά μέτρα αριθ. 4 (*1) και λαμβάνοντας υπόψη την ικανότητα διασποράς των φορέων, η ελάχιστη ακτίνα της πλήρως υλοτομημένης ζώνης είναι 100 m γύρω από κάθε ευπαθές φυτό στο οποίο έχει ανιχνευτεί ΝΣΚ.
                                             Τα εν λόγω αποδεικτικά στοιχεία περιλαμβάνονται στην κοινοποίηση που προβλέπεται στο άρθρο 9 παράγραφος 1.
                                          
                                       
                                    (*1)  Γραμματεία της διεθνούς σύμβασης για την προστασία των φυτών (1995), διεθνές πρότυπο για φυτοϋγειονομικά μέτρα αριθ. 4: Απαιτήσεις για την καθιέρωση ζωνών απαλλαγμένων από επιβλαβείς οργανισμούς.»·"
						
                              
                           
                                 δ)
                              
                              
                                 το σημείο 6 αντικαθίσταται από το ακόλουθο κείμενο:
                                 
                                             «6.
                                          
                                          
                                             Τα κράτη μέλη εκτελούν, κατά τη διάρκεια καθώς και εκτός της περιόδου πτήσης του φορέα, επισκοπήσεις των ευπαθών φυτών στις οριοθετημένες περιοχές, διενεργώντας ελέγχους, δειγματοληψίες και εργαστηριακές εξετάσεις στα εν λόγω φυτά και στον φορέα για την ανίχνευση του ΝΣΚ. Επίσης, πραγματοποιούν επισκοπήσεις του φορέα του ΝΣΚ κατά τη διάρκεια της περιόδου πτήσης. Οι εν λόγω επισκοπήσεις δίνουν ιδιαίτερη προσοχή σε ευπαθή φυτά που είναι νεκρά, σε κακή κατάσταση υγείας ή που έχουν πληγεί από πυρκαγιά ή καταιγίδα. Η δειγματοληψία των εν λόγω ευπαθών φυτών διενεργείται σε διάφορα μέρη κάθε φυτού, συμπεριλαμβανομένης της κόμης. Οι εν λόγω επισκοπήσεις πραγματοποιούνται επίσης σε κομμένους μίσχους, κατάλοιπα κοπής και υπολείμματα φυσικής προέλευσης, τα οποία εμφανίζουν σημάδια δραστηριότητας των εντόμων-φορέων και βρίσκονται σε μέρη των οριοθετημένων περιοχών, όπου συμπτώματα μάρανσης των ευπαθών φυτών δεν αναμένεται να παρατηρηθούν ή αναμένεται να καθυστερήσουν. Η ένταση των επισκοπήσεων εντός ακτίνας 3 000 m γύρω από κάθε ευπαθές φυτό στο οποίο διαπιστώθηκε ΝΣΚ είναι τουλάχιστον τετραπλάσια της έντασης των επισκοπήσεων που διεξάγονται από την απόσταση των 3 000 m έως το εξωτερικό όριο της ουδέτερης ζώνης.»·
                                          
                                       
                           
                                 ε)
                              
                              
                                 στο σημείο 7, το πρώτο εδάφιο αντικαθίσταται από το ακόλουθο κείμενο:
                                 
                                             «7.
                                          
                                          
                                             Τα κράτη μέλη εντοπίζουν και υλοτομούν, σε ολόκληρη την οριοθετημένη περιοχή, όλα τα ευπαθή φυτά στα οποία διαπιστώθηκε η παρουσία ΝΣΚ, καθώς και εκείνα που είναι νεκρά, σε κακή κατάσταση υγείας ή που έχουν πληγεί από πυρκαγιά ή καταιγίδα. Απομακρύνουν και απορρίπτουν φυτά που υλοτομήθηκαν και τα υπολείμματα υλοτομίας, λαμβάνοντας όλες τις αναγκαίες προφυλάξεις για να αποφευχθεί η εξάπλωση του νηματώδους σκώληκα των κωνοφόρων και του φορέα του έως το τέλος της υλοτομίας. Πληρούν τις ακόλουθες προϋποθέσεις:»·
                                          
                                       
                           
                                 στ)
                              
                              
                                 στο σημείο 8, το δεύτερο εδάφιο αντικαθίσταται από το ακόλουθο κείμενο:
                                 «Όταν το κράτος μέλος κρίνει ότι είναι ακατάλληλη η αφαίρεση του φλοιού, η μεταχείριση με εντομοκτόνο που είναι γνωστό ότι είναι αποτελεσματικό κατά του φορέα και η κάλυψη με δίχτυ κατά των εντόμων εμποτισμένο με τέτοιο εντομοκτόνο, η ξυλεία που δεν αποφλοιώθηκε καταστρέφεται αμέσως επιτόπου.
                                 Απορρίμματα ξυλείας που παράγονται κατά τη στιγμή της υλοτομίας των ευπαθών φυτών και που εγκαταλείπονται επιτόπου και ξυλεία από την οποία δεν έχει αφαιρεθεί ο φλοιός και η οποία καταστρέφεται επιτόπου, κόβονται σε τεμάχια πάχους κάτω των 3 cm και πλάτους κάτω των 3 cm.»·
                              
                           
                                 ζ)
                              
                              
                                 παρεμβάλλεται το ακόλουθο σημείο 8α:
                                 
                                             «8α.
                                          
                                          
                                             Κατά παρέκκλιση από το σημείο 7 στοιχείο β), όταν το κράτος μέλος καταλήγει στο συμπέρασμα ότι η υλοτόμηση και απομάκρυνση των ευπαθών φυτών που έχουν πληγεί από πυρκαγιά ή καταιγίδα, κατά τη διάρκεια της περιόδου πτήσης του φορέα, είναι ακατάλληλη, το οικείο κράτος μέλος μπορεί να αποφασίσει να προχωρήσει στην υλοτόμηση και την αφαίρεση των εν λόγω φυτών πριν από την έναρξη της επόμενης περιόδου πτήσης.
                                             Με την επιφύλαξη του σημείου 6, το οικείο κράτος μέλος πραγματοποιεί, εντός της περιόδου πτήσης, εντατικές επισκοπήσεις σε περιοχές που έχουν πληγεί από πυρκαγιά ή καταιγίδα με δειγματοληψίες και δοκιμές των εν λόγω φορέων για την παρουσία του ΝΣΚ και, εάν επιβεβαιωθεί η παρουσία, διενεργεί επισκοπήσεις στα ευπαθή φυτά που βρίσκονται στον περιβάλλοντα χώρο, με ελέγχους, δειγματοληψίες και εργαστηριακές εξετάσεις στα φυτά εκείνα που παρουσιάζουν σημεία ή συμπτώματα παρουσίας του ΝΣΚ ή των φορέων του.».
                                          
                                       
                           
               
                     2.
                  
                  
                     Το παράρτημα II τροποποιείται ως εξής:
                     
                                 α)
                              
                              
                                 το σημείο 2 αντικαθίσταται από το ακόλουθο κείμενο:
                                 
                                             «2.
                                          
                                          
                                             Τα κράτη μέλη διενεργούν ετήσιες επισκοπήσεις για τα ευπαθή φυτά και τον φορέα στις προσβεβλημένες ζώνες, διεξάγοντας ελέγχους, δειγματοληψίες και εργαστηριακές εξετάσεις στα εν λόγω φυτά και στον φορέα για την ανίχνευση του ΝΣΚ. Οι εν λόγω επισκοπήσεις δίνουν ιδιαίτερη προσοχή σε ευπαθή φυτά που είναι νεκρά, σε κακή κατάσταση υγείας ή που έχουν πληγεί από πυρκαγιά ή καταιγίδα. Εστιάζουν στα μέρη της προσβεβλημένης ζώνης, τα οποία γειτνιάζουν με ουδέτερες ζώνες, με στόχο τη διατήρηση των ζωνών αυτών. Τα κράτη μέλη υλοτομούν όλα τα ευπαθή φυτά στα οποία ανιχνεύεται ΝΣΚ και απομακρύνουν και απορρίπτουν τα εν λόγω φυτά και τα υπολείμματα της υλοτομίας τους, λαμβάνοντας όλες τις αναγκαίες προφυλάξεις για να αποφευχθεί η εξάπλωση του ΝΣΚ και των φορέων του.»·
                                          
                                       
                           
                                 β)
                              
                              
                                 το σημείο 3 αντικαθίσταται από το ακόλουθο κείμενο:
                                 
                                             «3.
                                          
                                          
                                             Τα κράτη μέλη λαμβάνουν τα ακόλουθα μέτρα στις ουδέτερες ζώνες:
                                             
                                                         α)
                                                      
                                                      
                                                         Τα κράτη μέλη εκτελούν, εκτός αλλά και κατά τη διάρκεια της περιόδου πτήσης του φορέα, επισκοπήσεις για τα ευπαθή φυτά και τον φορέα στις ουδέτερες ζώνες, διενεργώντας ελέγχους, δειγματοληψίες και εργαστηριακές εξετάσεις στα εν λόγω φυτά και στον φορέα για την ανίχνευση του ΝΣΚ. Επίσης, πραγματοποιούν επισκοπήσεις του φορέα του ΝΣΚ κατά τη διάρκεια της περιόδου πτήσης. Οι εν λόγω επισκοπήσεις δίνουν ιδιαίτερη προσοχή σε ευπαθή φυτά που είναι νεκρά, σε κακή κατάσταση υγείας ή έχουν πληγεί από πυρκαγιά ή καταιγίδα, και φορείς που βρίσκονται σε περιοχές στις οποίες ο ΝΣΚ είναι πιθανότατα παρών ή στις οποίες μπορεί να αναμένεται καθυστερημένη εμφάνιση των συμπτωμάτων. Η δειγματοληψία των ευπαθών φυτών διενεργείται σε διάφορα μέρη κάθε φυτού, συμπεριλαμβανομένης της κόμης. Οι εν λόγω επισκοπήσεις πραγματοποιούνται επίσης σε κομμένους μίσχους, κατάλοιπα κοπής και υπολείμματα φυσικής προέλευσης, τα οποία εμφανίζουν σημάδια δραστηριότητας των εντόμων-φορέων και βρίσκονται σε μέρη των οριοθετημένων περιοχών όπου δεν αναμένεται να παρατηρηθούν συμπτώματα μάρανσης των ευπαθών φυτών.
                                                      
                                                   
                                                         β)
                                                      
                                                      
                                                         Τα κράτη μέλη ταυτοποιούν και υλοτομούν, σε όλες τις οικείες ουδέτερες ζώνες, όλα τα ευπαθή φυτά τα οποία είναι νεκρά, σε κακή κατάσταση υγείας ή έχουν πληγεί από πυρκαγιά ή καταιγίδα. Απομακρύνουν και απορρίπτουν φυτά που υλοτομήθηκαν και τα υπολείμματα της υλοτομίας, λαμβάνοντας όλες τις απαραίτητες προφυλάξεις για να αποφευχθεί η εξάπλωση του ΝΣΚ και του φορέα του πριν από την υλοτόμηση και κατά τη διάρκειά της, υπό τους ακόλουθους όρους:
                                                         
                                                                     i)
                                                                  
                                                                  
                                                                     ευπαθή φυτά που ταυτοποιούνται εκτός της περιόδου πτήσης του φορέα, πριν από την επόμενη περίοδο πτήσης, πρέπει να υλοτομηθούν και να καταστραφούν επιτόπου, να μεταφερθούν υπό επίσημο έλεγχο στη προσβεβλημένη ζώνη ή να απομακρυνθούν. Στην τελευταία περίπτωση, η ξυλεία και ο φλοιός των εν λόγω φυτών υποβάλλονται είτε σε μεταχείριση, όπως ορίζεται στο σημείο 2 στοιχείο α) του τμήματος 1 του παραρτήματος III, είτε σε μεταποίηση, όπως ορίζεται στο σημείο 2 στοιχείο β) του τμήματος 2 του παραρτήματος III·
                                                                  
                                                               
                                                                     ii)
                                                                  
                                                                  
                                                                     ευπαθή φυτά που ταυτοποιούνται κατά την περίοδο πτήσης του φορέα πρέπει αμέσως να υλοτομηθούν και να καταστραφούν επιτόπου, να μεταφερθούν υπό επίσημο έλεγχο στη προσβεβλημένη ζώνη ή να απομακρυνθούν. Στην τελευταία περίπτωση, η ξυλεία και ο φλοιός των εν λόγω φυτών υποβάλλονται είτε σε μεταχείριση, όπως ορίζεται στο σημείο 2 στοιχείο α) του τμήματος 1 του παραρτήματος III, είτε σε μεταποίηση, όπως ορίζεται στο σημείο 2 στοιχείο β) του τμήματος 2 του παραρτήματος III.
                                                                  
                                                               Υλοτομηθέντα ευπαθή φυτά, εκτός από φυτά που καταστρέφονται ολοσχερώς από δασικές πυρκαγιές, υποβάλλονται σε δειγματοληψία και σε εργαστηριακές εξετάσεις για την ανίχνευση του ΝΣΚ, σύμφωνα με πρόγραμμα δειγματοληψίας ικανό να επιβεβαιώνει, με αξιοπιστία 99 %, ότι το επίπεδο παρουσίας του ΝΣΚ στα εν λόγω ευπαθή φυτά είναι χαμηλότερο του 0,02 %.
                                                         Κατά παρέκκλιση από το σημείο ii), όταν ένα κράτος μέλος καταλήγει στο συμπέρασμα ότι η υλοτόμηση και απομάκρυνση των ευπαθών φυτών που εντοπίστηκαν κατά τη διάρκεια της περιόδου πτήσης του φορέα και έχουν πληγεί από πυρκαγιά ή καταιγίδα, είναι ακατάλληλη, το οικείο κράτος μέλος μπορεί να αποφασίσει να προχωρήσει στην υλοτόμηση και την αφαίρεση των εν λόγω φυτών πριν από την έναρξη της επόμενης περιόδου πτήσης. Κατά τη διάρκεια της εν λόγω υλοτόμησης και απομάκρυνσης, τα εν λόγω ευπαθή φυτά είτε καταστρέφονται επιτόπου είτε απομακρύνονται και το ξύλο και ο φλοιός τους υφίστανται μεταχείριση, σύμφωνα με το παράρτημα III τμήμα 1 σημείο 2 στοιχείο α), ή μεταποίηση σύμφωνα με το παράρτημα III τμήμα 2 σημείο 2 στοιχείο β). Όπου ισχύει η εν λόγω παρέκκλιση, και με την επιφύλαξη του στοιχείου α), το οικείο κράτος μέλος πραγματοποιεί, εντός της περιόδου πτήσης, εντατικές επισκοπήσεις σε περιοχές που έχουν πληγεί από πυρκαγιά ή καταιγίδα με δειγματοληψίες και δοκιμές των εν λόγω φορέων για την παρουσία του ΝΣΚ και, εάν επιβεβαιωθεί η παρουσία, διενεργεί εντατικές επισκοπήσεις στα ευπαθή φυτά που βρίσκονται στον περιβάλλοντα χώρο, με ελέγχους, δειγματοληψίες και εργαστηριακές εξετάσεις στα φυτά εκείνα που παρουσιάζουν σημεία ή συμπτώματα παρουσίας του ΝΣΚ.
                                                      
                                                   
                                                         γ)
                                                      
                                                      
                                                         Όσον αφορά την ευπαθή ξυλεία που ταυτοποιείται στην ουδέτερη ζώνη κατά τη διάρκεια της περιόδου πτήσης του φορέα, όπως αναφέρεται στο στοιχείο β), τα κράτη μέλη αποφλοιώνουν κορμούς υλοτομηθέντων ευπαθών φυτών ή μεταχειρίζονται τους εν λόγω κορμούς με ένα εντομοκτόνο που είναι γνωστό ότι είναι αποτελεσματικό κατά του φορέα ή καλύπτουν τους εν λόγω κορμούς με δίχτυ κατά των εντόμων εμποτισμένο με ένα τέτοιο εντομοκτόνο αμέσως μετά την υλοτομία.
                                                         Μετά την αποφλοίωση, τη μεταχείριση ή την επικάλυψη, η ευπαθής ξυλεία μεταφέρεται αμέσως, υπό επίσημη εποπτεία, σε χώρο αποθήκευσης ή σε εξουσιοδοτημένη εγκατάσταση μεταχείρισης. Ξυλεία που δεν αποφλοιώθηκε υφίσταται, αμέσως, μεταχείριση στον χώρο αποθήκευσής της ή στην εξουσιοδοτημένη εγκατάσταση μεταχείρισης, για μία ακόμη φορά, με εντομοκτόνο που είναι γνωστό ότι είναι αποτελεσματικό κατά του φορέα ή καλύπτεται με δίχτυ κατά των εντόμων εμποτισμένο με τέτοιο εντομοκτόνο.
                                                         Υπολείμματα ξυλείας που παράγονται κατά τη στιγμή της υλοτόμησης των ευπαθών φυτών και εγκαταλείπονται επιτόπου κόβονται σε τεμάχια πάχους και πλάτους κάτω των 3 cm.
                                                         Κατά παρέκκλιση από το πρώτο εδάφιο, όταν το κράτος μέλος κρίνει ότι είναι ακατάλληλη η αφαίρεση του φλοιού, η μεταχείριση με εντομοκτόνο που είναι γνωστό ότι είναι αποτελεσματικό κατά του φορέα και η κάλυψη με δίχτυ κατά των εντόμων εμποτισμένο με τέτοιο εντομοκτόνο, η ξυλεία που δεν αποφλοιώθηκε καταστρέφεται αμέσως επιτόπου. Όπου ισχύει η εν λόγω παρέκκλιση, υπολείμματα ξυλείας που παράγονται κατά τη στιγμή της υλοτόμησης των ευπαθών φυτών και που εγκαταλείπονται επιτόπου και ξυλεία από την οποία δεν έχει αφαιρεθεί ο φλοιός και η οποία καταστρέφεται επιτόπου, κόβονται σε τεμάχια πάχους κάτω των 3 cm και πλάτους κάτω των 3 cm.».